ราคาสินค้าเกษตรเดือนเมษายน 2565 ส่วนใหญ่ปรับตัวสูงขึ้น
นายสมเกียรติ กิมาวหา รองผู้จัดการธนาคารเพื่อการเกษตรและสหกรณ์การเกษตร หรือ ธ.ก.ส. เปิดเผยว่า ศูนย์วิจัยและพัฒนานวัตกรรม ธ.ก.ส. คาดการณ์ราคาสินค้าเกษตรในเดือนเมษายน 2565 ส่วนใหญ่มีแนวโน้มราคาปรับตัวสูงขึ้น ได้แก่ ข้าวเปลือกเจ้าหอมมะลิ ราคา 11,693 - 12,548 บาท/ตัน , ข้าวเปลือกเจ้าความชื้น 15% ราคา 8,198 – 8,240 บาท/ตัน , น้ำตาลทรายดิบตลาดนิวยอร์ก ราคา 14.33 - 14.39 บาท/กก. , มันสำปะหลัง ราคา 2.31 - 2.40 บาท/กก. , ข้าวโพดเลี้ยงสัตว์ ราคา 9.05 - 9.11 บาท/กก. , ปาล์มน้ำมัน ราคา 9.66 - 11.86 บาท/กก. , ยางพาราแผ่นดิบชั้น 3 ราคา 63.21 - 64.39 บาท/กก. , กุ้งขาวแวนนาไม ราคา 169.64 - 171.93 บาท/กก. , สุกร ราคา 88.79 - 91.19 บาท/กก. และโคเนื้อ ราคา 100 - 110 บาท/กก. ปัจจัยที่ทำให้สินค้ามีแนวโน้มราคาสูงขึ้น เนื่องจากรัฐบาลเริ่มผ่อนคลายมาตรการควบคุมการแพร่ระบาดของโควิด-19 เพื่อกระตุ้นเศรษฐกิจในช่วงเทศกาลสงกรานต์และราคาน้ำมันดิบที่ยังเพิ่มสูงขึ้นจากความขัดแย้งระหว่างรัสเซียและยูเครน ขณะที่สินค้าเกษตรที่มีแนวโน้มราคาปรับตัวลดลง ได้แก่ ข้าวเปลือกเหนียว ราคา 8,871-8,901 บาท/ตัน ลดลงจากเดือนก่อน ร้อยละ 1.06 - 1.39 เนื่องจากผลผลิตข้าวเหนียวนาปรังเริ่มออกสู่ตลาดเพิ่มขึ้นในช่วงนี้ ส่งผลให้ราคาปรับตัวลงเล็กน้อย